Fratres Jacobus, miseratione divina Fenestrinus episcopus, apostolice sedis legatus, licet indignus, universis Christi fidelibus per Nivernensem, Autisiodorensem, Eduensem et Lingonensem dioceses, constitutis, salutem in Domino. Quoniam, ut ait Apostolus, omnes stabimus ante tribunal Christi recepturi prout in corpore gessimus sive bonum fecerit sive malum, oportet nos diem messionis extreme misericordie operibus prevenire, ac eternorum intuitu seminare in terris quod reddente Domino cum multiplicato fructu recolligere valeamus in celis, firmam spem, fiduciamque tenentes quoniam qui parce seminat parce et metet, et qui seminat in benedictionibus de benedictionibus et metet vitam eternam. Cum, igitur, domus Fratrum-Minorum Virziliacensium, Eduensis diocesis, edificari ceperint nimis opere sumptuoso, nec ipsi habeant, nisi a vobis subveniatur, unde dictum opus valeat consummari, universitatem vestram monendam duximus et hortandam vobis in remissione peccaminum injungentes, quatinus eis ad hoc cum ad vos venerint pias elemosinas et grata caritatis subsidia erogetis ut per subventionem vestram hujusmodi pium opus valeat consummari, et vos per hec et alia bona que, Domino inspirante, feceritis, ad eterne possetis felicitatis gaudia pervenire: nos, autem, de omnipotentis Dei misericordia et beatorum Petri et Pauli apostolorum, ejus auctoritate confisi, omnibus vere penitentibus et confessis qui ad ipsius operis consumnationem manum subvencionis porrexerint, triginta dies de injunctis sibi penitentiis misericorditer relaxamus. Datum, apud monasterium Sancti-Johannis, kalendas septembris, anno Domini millesimo ducentesimo quadragesimo.